”Portti aukee, pitäs sillan alla kuolla, kämppä puuttuu, tulevaisuus kaukana tuolla”. Vankien Hämeenlinnan vankilassa tekemä biisi ja musiikkivideo Pykälässä on reipasta tekstiä. Enemmänkin kuulemma olisi ollut sanottavaa. Pykälässä on Suomen ensimmäinen vankilassa syntynyt vankien oma musiikkivideo.

Kun Hämeenlinnan vankilan Häv14-niminen vankien ryhmä ohjaajineen esittelee ensi kertaa julkisuudessa maan ensimmäisen vankien musiikkikurssilla syntyneen musiikkivideon, ilmassa on selvää jännitystä. Paikalla on ryhmän seitsemän vangin lisäksi kurssin kaksi ohjaajaa, vankilajohtaja ja vartijoita.

Kurssilla vangit ovat itse säveltäneet ja sanoittaneet kappaleen Pykälässä. Lisäksi se on kuvattu musiikkivideoksi, vankilaoloissa tietenkin. Julkistuksen jälkeen salissa on hetken hiljaisuus ennen aplodeja. Aika vaikuttavaa. Sekä jälki, musiikki että riimit. Vangeilla olivat kuulemma silmät kosteina, kun he näkivät itse ensi kerran lopputuloksen. Joku kutsui sitä vankilan karkkipäiväksi.

Kalterit soimaan on vankilan henkireikiä

Hämeenlinnan vankilassa viime kesän ”Kalterit soimaan” oli jo kolmas musiikkikurssi. Se alkoi viikon teoriajaksolla, jonka jälkeen Häv14-ryhmä pääsi tekemään itse kappaletta. Heitä ohjasi muusikko ja musiikinopettaja Jari Kokkinen, jolla on lähes kymmenen vuoden kokemus musiikkikursseista vankiloissa. Toisena ohjaajana oli teatteri-ilmaisun ohjaaja Annukka Valo.

”Pyörittelen päätä, Turun bussi tuo rahtia, tää muistuttaa huonosti suunniteltua lahtia”.

Sävellys on yhteistyötä, jokainen seitsemästä vangista sai tehdä räppiin omat riiminsä. Jotkut eivät olleet koskaan aiemmin tekemisissä musiikin teorian tai tekemisen kanssa, kun taas Mertsi kertoo kirjoittaneensa sanoja jo nuoresta pitäen. Häv14 veti hyvin yhteen ja tekovaiheen tehokkuus yllätti ammattilaisetkin.

”Tuomitaan virheestä, aloitetaan alust. Vääräs paikas nuuhkasu, ei enää turvattuna selus.”

Omin sanoin

Saiko Häv14 vapaat kädet? Vankilanjohtaja Samuli Laulumaa sanoo, että sensuroimaan ei lähdetty, mutta hän kyllä tarkasti tekstit ennen levytystä. Laulumaan mukaan kurssista on vangeille ja vankilalle ainakin kaksi hyötyä. Kaikki koulutus koituu hyväksi ja vähentää rikoksen uusimisriskiä. Toisaalta mielekäs tekeminen vähentää vankilan sisällä häiriöitä.

Tekijät itse sanovat, että kyllä tekeminen jäljen jätti. Asioita tuli käsiteltyä mielessä. Sami sanoo videon olevan hyvä puheenvuoro, joka madaltaa vankilan ja vapaan elämän kynnystä, voi vähentää ennakkoluuloja ja lisätä ymmärrystä. Teemana kaikilla oli edessä oleva vapaus, ja entä sitten. Ryhtyä tekemään töitä uuden eteen vai palata entiseen?

”Aika kuluu neljään neliöönsä kiintyy. Päivämäärä paperis vuodet kasvoihin piirtyy.”

Tekstit ovat siis kommentteja vankilan olosuhteisiin ja vapautumisen haasteisiin.

– Tarkoitus ei ollut kouluttaa musiikin ammatin alkuun, vaan laittaa asioita liikkeelle luovan toiminnan keinoin, selittää Jari Kokkinen. Musiikki syntyi Hämeenlinnan vankilan sisällä, osa kuvauksista tehtiin Hämeen linnan kupeessa Vankilamuseossa.

Rohkeutta vangeilla oli, ja he toivovat Pykälässä toimivan hyvänä keskustelun herättäjänä. Mutta oikeastaan, ei se lukemalla juuri aukea. Kannattaa katsoa video ja kuunnella miten tekijät kertovat - omin sanoin.